Banginių stebėjimas

Banginių stebėjimas – veikla, kurios metu banginių šeimos žinduoliai stebimi natūralioje buveinėje. Nors banginiai dažniausiai stebimi pramogai, ši veikla taip pat gali būti naudinga moksliniams ir pažintiniams tikslams. 2009 m. Tarptautinio gyvūnų apsaugos fondo (IFAW) parengtame tyrime nustatyta, kad 2008 m. 13 milijonų žmonių visame pasaulyje užsiėmė banginių stebėjimu. Turizmo industrija iš banginių stebėjimo uždirbo 2,1 milijardo dolerių per metus, o šioje srityje dirbo apie 13 000 darbuotojų. Dėl šios turizmo šakos dydžio ir spartaus augimo atsirado priešprieša su banginių medžioklės verslu – įnirtingai diskutuojama, koks yra geriausias būdas išnaudoti banginius kaip gamtinį išteklių.

Istorija 
Banginių stebėjimas organizuojamas jau nuo XX a. 6-ojo dešimtmečio, kai Kabrijo nacionalinis paminklas San Diege buvo paskelbtas vieša pilkųjų banginių stebėjimo vieta. Pirmaisiais metais, 1950 m., reginys pritraukė 10 000 turistų. 1955 m. tose pačiose apylinkėse pradėtas rengti banginių stebėjimas iš vandens transporto priemonių. Norint pamatyti banginius iš arti, už ekskursiją reikėdavo sumokėti 1 dolerį. Per ateinantį dešimtmetį ši verslo šaka išpopuliarėjo visoje vakarinėje JAV pakrantėje.

1971 m. Monrealio zoologijos draugija pirmoji pradėjo rengti banginių stebėjimo turus komerciniais tikslais rytinėje Šiaurės Amerikos pakrantėje – Šv. Lauryno upėje buvo siūloma stebėti finvalus ir baltuosius banginius.

Banginių stebėjimas itin svarbus besivystančioms šalims. Pakrantėse įsikūrusios bendruomenės ėmė tiesiogiai pelnytis iš banginių ir todėl prisideda prie paramos banginių apsaugai nuo medžioklės ir kitų grėsmių, pvz., priegaudos ar laivų smūgių, nustatydamos jūrų saugomas teritorijas ir rezervatus. 2007 m. gyvūnų teisių apsaugos organizacija „Humane Society International“ surengė kelis praktinius seminarus, skirtus banginių stebėjimui Peru pakrantėje pristatyti, taip pat pavedė Erichui Hoytui, žymiam banginių tyrinėtojui, parengti planą, kaip organizuoti bangų stebėjimą išlaikant pusiausvyrą su gamta. Vėliau šis planas buvo išverstas į ispanų, prancūzų, indoneziečių, japonų, kinų ir olandų kalbas ir, bendradarbiaujant su Banginių ir delfinų apsaugos draugija (WDCS), IFAW ir „Global Ocean“, 2012 m. buvo išleistas elektroninės knygos formatu anglų kalba.

Apsauga 

Sparčiai populiarėjant banginių stebėjimo turams ir dėl to banginių stebėjimui pasitelkiant vis didesnius laivus, gali pasikeisti banginių elgesys, migracijos įpročiai ir poravimosi ciklas. Jau įrodyta, kad banginių stebėjimas gali ženkliai nulemti biologinius ir ekologinius banginių ir delfinų pokyčius.

Aplinkosaugos aktyvistai, susirūpinę dėl to, kad kai kurie laivų savininkai siekia greito pelno, primygtinai reikalauja, kad visi banginių stebėjimo turų organizatoriai prisidėtų kurdami vietos taisykles, reglamentuojančias banginių stebėjimą (nesama jokių tarptautiniu mastu nustatytų taisyklių dėl didelės rūšių ir populiacijų dydžių įvairovės). Bendrosiose taisyklėse reikalaujama:

 kiek galima labiau sumažinti greitį;
 vengti staigių posūkių;
 sumažinti triukšmą;
 nepersekioti, neapsupti ir neįsiterpti tarp banginių;
 artintis prie gyvūnų tokiu kampu, kad jie nebūtų netikėtai užklupti;
 įvertinti kaupiamąjį poveikį – sumažinti laivų skaičių iki vieno per turą/dieną;
 neversti delfinų plaukti bangomis, sukeltomis laivo pirmagalio;
 neleisti plaukioti su delfinais (ši taisyklė dažnai ginčijama, kai kur, pvz., Karibų jūros regione, jos dažnai nesilaikoma). Naujojoje Zelandijoje, remiantis taisyklėmis, įtvirtintomis Jūrų žinduolių apsaugos akte, leidžiama plaukioti su delfinais ir ruoniais, tačiau draudžiama plaukioti su delfinų jaunikliais ar delfinų kaimenėmis, kuriose yra jauniklių.

Šios taisyklės jau yra taikomos beveik visuose banginių stebėjimo regionuose. Aktyvistai tikisi, kad derinant politinį spaudimą, nemokamą ekologiškai atsakingų organizatorių reklamą su laivų operatorių aistra jūrų gyvūnijai, juos pavyks priversti laikytis šių taisyklių.

Vienu iš tokių taisyklių taikymo pavyzdžių galima laikyti „Be Whale Wise“ programą, vykdomą šiaurės rytiniame Ramiojo vandenyno regione.

Galerija

Šaltiniai 

Banginiai
Turizmas